Hamilton kellu bidu tajjeb hekk kif bosta mis-sewwieqa ta' warajh tilfu l-ħin biex jaqbżu lil Hulkenberg u lil Button li kienu ferm inqas veloċi mill-vetturi ta' warajhom. Wieħed mill-vittmi ta' Button kien Raikkonen li dam sas-7 dawra biex jaqbżu. L-ewwel rawnd ta' pit stops ma damx wisq biex beda u sal-11-il dawra kważi nofs is-sewwieqa diġà kienu fuq it-tieni sett ta' roti. Fost dawn kien hemm Rosberg hekk kif it-tim għażel li jipprova jantiċipa lill-Ferrari b'undercut li però rrelegatu f'nofs traffiku kbir. Fl-estrem l-ieħor marru fil-każ ta' Hamilton fejn tħalla barra sat-22 dawra, għażla li tat l-opportunità lil Raikkonen illi jnaqqarlu ħafna mill-vantaġġ li kellu. Il-Ferrari ħallew lil Vettel barra sas-26 dawra, deċiżjoni li bosta kkritikaw meta l-Ġermaniż esperjenza puncture li ġabet fi tmiemha t-tellieqa tiegħu. Madankollu, wara t-tellieqa l-Pirelli sostnew li r-rota li ċċartet kienet għamlet dan b'konsegwenza ta' kuntatt ma' biċċa debris u mhux minħabba d-degrad. Lejn nofs it-tellieqa s-sitwazzjoni fuq quddiem stabbilizzat ruħha. Però kien hemm diversi battalji interessanti bejn is-sewwieqa li kienu qegħdin jimmiraw għal post mal-ewwel għaxra. Fost dawn kien hemm Button li rnexxielu jaqbeż diversi sewwieqa sakemm sab postu fis-sitt pożizzjoni. Wara rawnd ieħor ta' pit stops, is-sewwieqa tal-Mercedes spiċċaw wara Verstappen li pprova jirreżisti l-attakki tagħhom bl-aħjar mod possibbli. Madankollu, is-superjorità teknika tal-Mercedes kienet kbira wisq u sat-63 dawra kienu qabżuh it-tnejn. B'Rosberg u Hamilton qrib ta' xulxin fl-ewwel żewġ pożizzjonijiet kien hemm bosta li staqsew jekk dawn hux se jippruvaw jikkompetu għar-rebħa. Ir-risposta waslet fl-aħħar dawra fejn daħla ta' Hamilton waslet għal mossa aggressiva ta' Rosberg li mbuttah barra mit-traċċat. Kien il-Ġermaniż però li mar minn taħt għax sab ruħu bil-ġewnaħ ta' quddiem imkisser, ħsara li tellfitlu tliet pożizzjonijiet. Sadanittant, Hamilton spiċċa din it-tellieqa interessanti fl-ewwel post.